लता मंगेशकर ने गलाया हा जे चला वाही देश दे भक्ति गीतें दी रिकार्डिंग दे समें ओह् इन्नी बमारी ही जे ठीक चाल्ली खड़ोई बी नेई ही सकै दी ब मीरा दे भजन उनेंगी म्हेशां थमां पसंद रेह् न इस आस्तै उनें कश्ट बर्दाश्त करियै बी इनें भजनें दा गायन कीता। उनें दस्सेआ हा जे भजनें दी रिकार्डिंग दे समें आध्यात्मिक बातावरण बनाई रक्खेआ गेआ हा ते उस दरान हहृदयनाथ मंगेशकर ते ओह् कुसै फिल्मी गीत दी रिकार्डिंग नेई करदे हे। पंडित हृदयनाथ मंगेशकर दा मश्हूर शायर मिर्जा गालिब दियें गजलें दा एलबम ‘गालिब’ गजलें दे खेतर इच कीर्तिस्तम्भ मन्नेआ जंदा ऐ। इस एलबम दियें गजलें गी बी लता मंगेशकर ने गै स्वर दित्ता हा। भक्तिकाल दे त्रौं भक्त कवियें मीरा, सूरदास ते कबीर उप्पर बी भ्राह् भैह्‌न ने एलबम कड्ढेआ ऐ। पंडित हृदयनाथ मंगेशकर दी वीर सावरकर दी इक कविता ‘सागर प्राण लळमळला’ दी स्वर रचना उच्च स्तर दे संगीत दी मसाल ऐ। लोकगीतें उप्पर आधारित उंदी स्वर रचनां बी बेहद्द तकबूल रेइयां न। मसाल गित्तै कोली मछुआरों दे गीतें इच उनें कोंकण दा प्रयोग करियै उनेंगी बक्ख गै रंग दित्ता।